Nebula auhind

Nebula auhind on kord aastas välja antav kirjandusauhind, millega tunnustatakse parimaid eelneval aastal Ameerika Ühendriikides välja antud ulmekirjanduse teoseid. 

Auhindade jagamist korraldab Ameerika ulmekirjanike ühing (SFWA), kutselisi teadusulme ja imeulme autoreid koondav mittetulundusühing. Auhinnatseremoonia toimus esimest korda 1966. aastal, mil auhindu anti neljas kategoorias eri pikkusega kirjandusteostele. Perioodidel 1974–1978 ja 2000–2009 jagati auhindu ka viiendas kategoorias, filmi- ja telestsenaariumidele. Nebula auhinna statuuti on mitu korda muudetud; viimati muudeti reegleid 2010. aastal.

Nebula auhinda loetakse Ameerika kõige tähtsamaks ulmeauhinnaks. Auhinnatud teoseid on avaldatud eri sarjadena ning pälvitud tunnustus märgitakse sageli ära auhinnatud või auhinnale nomineeritud olnud teoste kaanel. Auhindamisele kuuluvad eelmise kalendriaasta jooksul ilmunud teosed; nõnda jagati 2016. aastal tunnustust 2015. aasta jooksul ilmunud teostele.

 Auhind 
Nebula auhinnaga tunnustab Ameerika ulmekirjanike ühing (SFWA) igal aastal parimaid Ameerika Ühendriikides eelneva aasta jooksul avaldatud ulmekirjanduse teoseid. Rahalist osa auhinnaga ei kaasne. Võitjatele antakse läbipaistev risttahukakujuline auhind, mille sisse on valatud metallipurust udukogu ja poolvääriskividest planeedid. Auhinna on kujundanud Kate Wilhelmi visandi järgi J. A. Lawrence. Auhinnale võivad kandideerida kõik eelmise kalendriaasta jooksul avaldatud ingliskeelsed ulmeteosed. Kirjalikud reeglid teadusulme ja imeulme eristamiskriteeriumite kohta puuduvad; teoste liigitamine ühte või teise kategooriasse on jäetud eelvaliku tegijate ja hääletajate otsustada.

Nebula auhinna nominendid ja võitjad valivad SFWA liikmed, kuigi auhinnale kandideerivad autorid ei pea olema ühingu liikmed. Nominente saavad igal aastal 15. novembrist 15. veebruarini esitada ühingusse kuuluvad ja ulmeteoseid avaldanud autorid. Hääletussedelile kantakse kuus kõige enam hääli saanud teost; viigi korral võib nominentide arv olla suurem. Seejärel saavad ühingu liikmed märtsi jooksul teha sedelile kantud kandidaatide seast oma valiku ning lõplikud tulemused avaldatakse mais toimuval Nebula auhinnatseremoonial. Iseenda teoste nomineerimine on keelatud, kuigi autorid võivad nominatsioonist keelduda, ning lõpphääletusel kuulutatakse viigi korral võitjaks rohkem nominatsioone saanud teos.

 Ajalugu 
Nebula auhindu jagati esimest korda 1966. aastal. Ettepaneku selleks tegi 1965. aastal SFWA sekretär-laekur Lloyd Biggle juunior, kelle idee järgi tulnuks auhinna väljaandmist rahastada auhinnatud teoste antoloogiate müügist. Idee põhines Ameerika põnevuskirjanike ühingu väljaantaval Edgar Allan Poe auhinnal ning auhinnatseremoonia eeskujuks olid Edgarite ja Hugode tseremooniad. Esimesel aastal anti auhindu välja neljas kategoorias: parima romaani, parima lühiromaani, parima jutustuse ja parima lühijutu eest; samad kategooriad on kasutusel ka tänapäeval. Aastatel 1974–1978 ja 2000–2009 jagati Nebula auhindu ka filmi- ja telestsenaariumitele; 2009. aasta järel see kategooria kaotati ning asendati Ray Bradbury auhinnaga.

Kuni 2009. aastani kasutati Nebula auhindade jagamisel nn jooksva kandideerimisõiguse süsteemi, mille järgi teosed võisid auhinnale kandideerida nende ilmumisaastale järgneva aasta vältel. Selle tagajärjel oli võimalik olukord, kus teos valiti auhinna nominendiks aasta pärast avaldamist ning sai auhinna omakorda veel aasta hiljem. Lõplikule hääletussedelile kantavad teosed valiti nimekirjast, kuhu kanti kõik vähemalt kümme nominatsiooni saanud teosed. 1970. aastast oli hääletajatel juhul, kui nende meelest ükski nomineeritud teostest auhinda ei väärinud, võimalik hääletada selle välja andmata jätmise poolt; nii juhtus 1971. aastal parima lühijutu ja 1977. aastal parima stsenaariumi kategoorias.

1980. aastal sai kandideerimisõiguse perioodiks senise detsembrist novembrini kestnud aasta asemel kalendriaasta ning auhindade väljaandmist korraldav SFWA sai hääletussedelile täiendava teose lisamise õiguse. Ühtlasi said autorid õiguse lugeda nomineerimisperioodi alguseks kõvas köites esmatrüki ilmumiskuupäeva asemel pehmes köites massiväljaande ilmumisaja. Selle reegli ning jooksva kandideerimisõiguse süsteemi tagajärjel läksid 2007. aastal kõik auhinnad juba 2005. aastal ilmunud teostele. 2010. aastast asendati mõlemad reeglid seetõttu praegu kehtivatega.

 Kategooriad 
KategooriaVäljaandmisaastaKirjeldus Parim romaan 1966–Jutustavad tekstid pikkusega üle 40 000Parim lühiromaan 1966–Jutustavad tekstid pikkusega 17 500 – 40 000 sõnaParim jutustus 1966– Jutustavad tekstid pikkusega 7500 – 17 500 sõnaParim lühijutt 1966–Jutustavad tekstid pikkusega alla 7500 sõna Parim stsenaarium 1974–1978, 2000–2009  Filmi- või telesarjastsenaariumid
Lisaks Nebulatele antakse samal auhinnatseremoonial välja ka muid auhindu, millest kõik ei ole küll iga-aastased. Kahe võitjad valitakse Nebula hääletussedelil: 2006. aastal asutatud Andrew Nortoni auhind silmapaistva noortele täiskasvanutele suunatud ulmeraamatu eest ning Ray Bradbury auhind silmapaistva dramatiseeringu eest, mis 2010. aastal vahetas välja parima stsenaariumi auhinna. Nebulatega seotud auhindadena antakse 1975. aastast välja ka Damon Knighti mälestuseks loodud suurmeistri auhinda (elutöö eest), 1995. aastast emeriitautori auhinda (panuse eest ulmekirjandusse), Kevin O'Donnell juuniori auhinda ning 2009. aastast Kate Wilhelm Solstice'i auhinda (spekulatiivse fiktsiooni olulistele mõjutajatele). Kõiki nelja antakse välja korralduskomitee otsusel. Suurmeistriks või emeriitautoriks võib nimetada ainult elavaid kirjanikke; Solstice'i auhinda võib välja anda ka postuumselt.

 Tunnustus 
Nebula auhinda on nimetatud "Ameerika üheks tähtsaimaks ulmeauhinnaks" ja "ulmemaailma Emmyks". Ühtlasi peetakse seda Hugo auhinna kõrval üheks prestiižikamaks autasuks. Brian Aldiss on väitnud, et Nebula auhind põhineb rohkem teose kirjanduslikul tasemel, sellal kui Hugo on pigem selle populaarsuse kui kunstilise väärtuse baromeeter, märkides siiski, et auhindade võitjad kipuvad sageli ühtima. David Langford ja Peter Nicholls ütlevad oma ulmekirjanduse entsüklopeedias (2012), et Nebula ja Hugo auhindu on sageli jagatud samadele teostele, ning märgivad, et mitmete kriitikute meelest peegeldab Nebula nominentide valik "kirjanduslike võimete kõrval võrdväärselt poliitilisi võimeid", kuna kirjanduslik talent ei mängi populaarsusega võrreldes nii suurt rolli, kui võiks arvata.

 Vaata ka 
 Ulmeauhindade loend
 Kirjandusauhindade loend

 Viited 

 Kirjandus 



 Clute, John; Langford, David; Nicholls, Peter, ed (2011). The Encyclopedia of Science Fiction (3rd ed.). ESF Ltd.





 Välislingid 
 Auhinna koduleht
Kategooria:Kirjandusauhinnad